আর মাস দুয়েক। এর পরই বিশ্বের শীর্ষ শক্তিধর দেশ যুক্তরাষ্ট্রে প্রেসিডেন্ট নির্বাচন। যুক্তরাষ্ট্রজুড়েই এখন নির্বাচনের দামামা। সেই নির্বাচনের যুদ্ধক্ষেত্রে এখন দম ফেলার সময় পাচ্ছেন না দুই প্রার্থী ডেমোক্র্যাটিক পার্টির হিলারি ক্লিনটন ও রিপাবলিকান প্রার্থী ডোনাল্ড ট্রাম্প। আগামী ৮ নভেম্বরর দেশটির কাঙ্ক্ষিত নির্বাচন। এখন দুই প্রার্থীই চূড়ান্ত প্রচারণা শুরু করেছেন। তবে নির্বাচন যত এগিয়ে আসছে জনপ্রিয়তায় হিলারির কাছাকাছি চলে এসেছেন নানা মন্তব্যের জন্য আলোচিত-সমালোচিত ট্রাম্প। সর্বশেষ জরিপে অবশ্য হিলারির চেয়ে এগিয়ে গেছেন ট্রাম্প। এর মধ্যে দুজনেই তাদের ব্যক্তিগত পরিকল্পনা নিয়ে সাংবাদিকদের সঙ্গে কথা বলেছেন। গত ডিসেম্বরের পর হিলারি প্রথমবার সংবাদ সম্মেলন করেছেন গত পরশু। এদিকে ক্লিভল্যান্ড এলাকায় গত পরশু রাতে জাইরো নামের একটি স্যান্ডউইচ খেয়ে প্রচারণায় নামেন ট্রাম্প। সেখানকার ক্যানফিল্ডে কয়েক হাজার সমর্থককে নিয়ে র‍্যালি করেন। হিলারি ক্লিনটন সফর করেন ক্লিভল্যান্ডের একটি সরাইখানা। তবে ক্লিভল্যান্ড বিমানবন্দরে তাদের বিমান দুটি পার্ক করা ছিল ২০০ গজের ব্যবধানে। যুক্তরাষ্ট্রের চারটি সুইং রাজ্যের মধ্যে ওহাইও অন্যতম। সুইং রাজ্যগুলোর ভোটের ফল প্রেসিডেন্ট নির্বাচনে বড় ভূমিকা রাখে। সুইং রাজ্যগুলোতে বিশেষ কোনো দলের প্রাধান্য নেই, বিশেষ কোনো দলের সমর্থক নেই। এসব রাজ্যের ভোটাররা এক এক সময় পরিস্থিতি, প্রার্থীর যোগ্যতা বুঝে প্রার্থী খুঁজে নেন। এ জন্য একে বলা হয় সুইং স্টেট। যুক্তরাষ্ট্রে এমন সুইং রাজ্য রয়েছে চারটি। সেগুলো হলো—ফ্লোরিডা, পেনসিলভ্যানিয়া, ভার্জিনিয়া ও ওহাইও। এ রাজ্যগুলোর ভোটেই মূলত জয়-পরাজয় নিশ্চিত হয়। তাই ভোটারদের মন জয় করতে ওহাইওতে ছুটে যান হিলারি-ট্রাম্প। এরই মধ্যে বেশ কিছু জনমত জরিপে দেখা গেছে, প্রতিদ্বন্দ্বিতায় ফিরে আসছেন ট্রাম্প। রয়টার্স-ইপসোসের সর্বশেষ জরিপ অনুযায়ী, ডোনাল্ড ট্রাম্পকে সমর্থন করছেন শতকরা ৪০ ভাগ মানুষ। আর হিলারিকে সমর্থন করছেন শতকরা ৩৯ ভাগ। ডেমোক্র্যাট দলের জাতীয় সম্মেলনের পর এটাই হিলারির জন্য প্রথম বড় কোনো অশুভ সংকেত। তবে অন্য জরিপগুলোতে হিলারি এগিয়ে আছেন। এএফপি।